Viimasest Mustamäe halduskogu koosolekust (31.03) on tänaseks küll juba viis päeva möödas aga nii nagu kombeks saanud, kirjutan sellest pisikese ülevaate ka siia. Hiljem kirjutamine on kusjuures lihtsam, saab protokollist spikerdada. Alustasime planeeringutest, nagu ikka.    Esimese päevakorrapunkti all andsime ühehäälselt enda kooskõlastuse Laki tn 25 krundi detailplaneeringule. Uue detailplaneeringu koostamisega jagatakse krunt neljaks kinnistuks ja rajatakse uued äri- ja eluhooned. Krundil on täna juba 5- korruseline büroohoone, millele ehitatakse peale 2 korrust ja mille 2-korruseline osa säilib muutusteta. Jalgratturite ja rulluisutajate rõõmuks rajatakse uus kergliiklustee Tammsaare tee 118 kinnistule planeeritud juurdepääsutee äärde. Oluline on märkida, et halduskogu esimehe algatusel lisasime planeeringule omapoolse ettepaneku, et Linnaplaneerimisametil tuleks arenduslepingut sõlmides hoolitseda selle eest, et oleks välistatud avaliku juurdepääsu tõkestamine rajatavatele parkimiskohtadele.    Teise päevakorrapunkti all andsime ühehäälselt enda kooskõlastuse Kadaka tee 64 kinnistu detailplaneeringule. Detailplaneeringu koostamise eesmärgiks on kinnistu 100% elamumaa maakasutuse sihtotstarbe muutmine 100% ärimaaks ja ehitusõiguse määramine kuni 8-korruselise büroohoone rajamiseks, millel on lisaks kaks maa-alust korrust.    Kolmanda päevakorrapunkti juures andis Mustamäe Linnaosa Valitsuse sotsiaalhoolekande osakonna juhataja Tiiu Meriväli ülevaate enda osakonna tööst. Jätan selle päevakorrapunkti hetkel vahele ja teen selle kohta eraldi postituse.    Neljanda punktina kuulsime arendusspetsialist Toomas Räämeti ettekannet töötute kasutamisest heakorratöödel. See tähendab, et vastavalt Tallinna linnapea käskkirjale anti korraldus kõikidele linnaosa valitsustele halduslepingute sõlmimiseks Tööturuametiga. Mustamäe linnaosale eraldati selleks otstarbeks 137 000 krooni. Seejuures ei tohi töötasu ületada 27 krooni tund ning maksimaalne töötundide arv on 50 tundi kuus. Mustamäel on Tööturuametiga leping sõlmitud 15. märtsist ja kehtib aasta lõpuni. Praeguseks on Mustamäel tööl käinud 4 töötut ja tehtud on 30 töötundi. Heakorratöödele suunab soovijaid Tööturuamet.    Muude küsimuste all tõstatasin ise küsimuse Arte Gümnaasiumi mööblist ning samuti tõstatasin küsimuse linnaosa vanema asetäitja Nikolai Degtjarenko seotusest Tallinna Mustamäe Reaalgümnaasiumis toimunud Sergei Metlevi juhtumiga. Arte Gümnaasiumist teen peatselt ka eraldi postituse.    Degtjarenkost aga. Loodetavasti viimast korda.    Linnaosa vanem Kalle Mihkels oli varem oma kriitilise arvamuse Degtjarenko kohta mitmel korral meedias välja öelnud ning kordas sisuliselt sama ka halduskogus. Lisades, et Degtjarenkoga on sellest räägitud nii linnaosa valitsuses kui ka Keskerakonnas ning vajalikud järeldused on tehtud.  Olgu, las ta olla. Mihkelsi kohta ei hakka siinkohal midagi rohkem norima. Kui mina tema asemel oleks, mina endale Degtjarenko sugust meest asetäitjaks ei tahaks.    Degtjarenko ise aga korrutas halduskogule juttu, et tema andis oma kommentaarid vaid vene keeles ja vaid vene Delfile ning jutt oli sellest, et õpilasel tuleb pürgida kõrgemate õpitulemuste poole, selle asemel, et tegeleda poliitiliste intriigidega. Samuti leidis Degtjarenko, et eesti keelde tõlgiti teda valesti ning temale paistab, et  paremale poole kaldus netitoimetajad tõlgendavad asju nii kuidas käsk antud ja tema originaalne kommentaar oli täiesti ok. Enne halduskogu jõudis Degtjarenko e-posti vahendusel mulle vastata, et kui rääkida linnaosa maine kahjustamisest siis on tegu vaid minu isikliku arvamusega ja linnaosa mainet kahjustab hoopis parempoolne Eesti meedia mis täidab kellegi käsku. Mis seal siis ikka.    Tuletasin Degtjarenkole meelde, et tema ise on muuhulgas ka Keskerakonna Noortekogu juhatuse liige mille  eesmärgiks on justnimelt noorte kaasamine poliitikasse ning organisatsiooni esindajana mingil teemal sõna võttes ja kellegi valeväiteid ümber lükates (nagu tegi Metlev) ei tegeleta ilmselt erilise intriigitsemisega. Lõpetuseks tõlkisin Degtjarenko eespool nimetatud kommentaari veel lihtsamasse Eesti keelde - sellisesse, millisena teda lugesid vast paljud noored aktivistid - "Olge vait ja teenige edasi!".    Minu hinnangul on Nikolai Degtjarenko endiselt enda ametikohale sobimatu, kahjustanud linnaosa  mainet ning Mustamäele oleks vaja uut linnaosa vanema asetäitjat. Teha aga pole mul selle seisukohaga aga ilmselt rohkem midagi kui siia kirja panna.    Üldise informatsioonina saime teada, et 17. aprillil kell 14:00 toimub Kultuurikeskuses Kaja järjekordne korteriühistute infopäev mis seekord keskendub kütte ja energia teemadele. Kõik Mustamäe korteriühistute juhid saavad ilmselt kutsed aga osalema on oodatud ka kõik teised huvilised.    Sedasi siis seekord.